
Për miratimin e formularit të kërkesës për përfitimin e ndihmës juridike dhe dokumentet që duhet t’i bashkëngjiten formularit tip të kërkesës

Në mbështetje të nenit 16 pika 1 të ligjit nr.10 039, datë 22.12.2008 “Për ndihmën juridike”, me propozim të Kryetarit të Komisionit,

Komisioni Shtetëror për Ndihmën Juridike

Vendosi:

Neni 1

Personat që kërkojnë të përfitojnë ndihmë juridike duhet të paraqesin kërkesë për dhënien e ndihmës juridike.
Kërkuesi apo përfaqësuesi i tij, i autorizuar me prokurë që kërkon dhënien e ndihmës juridike në formën e përfaqësimit në gjykatë, për një çështje civile ose administrative, duhet të plotësojë formularin tip të kërkesës, i cili përmban këto të dhëna:

	Emri
	

	Mbiemri
	

	Atësia
	

	Amësia
	

	Ditëlindja (dita, muaji, viti)
	

	Vendlindja
	

	Seksi
	

	Shtetësia
	

	Vendbanimi (adresa e saktë)
	

	Lloji i dokumentit identifikues
	

	Numri i dokumentit identifikues
	

	Numri i telefonit
	



Neni 2

Në rastin kur kërkuesi është i mitur ose person pa zotësi për të vepruar (i është hequr ose kufizuar me vendim gjyqësor të formës së prerë), formulari i kërkesës së kërkuesit duhet të plotësohet nga përfaqësuesi i tij, i autorizuar me prokurë me të gjitha të dhënat për kërkuesin të përcaktuara në nenin 1 të këtij vendimi dhe krahas tyre plotësohen edhe këto të dhëna të identitetit për përfaqësuesin e tij, të autorizuar me prokurë, si më poshtë:

	Emri
	

	Mbiemri
	

	Numri dhe data e aktit që tregon cilësinë e përfaqësuesit të tij, të autorizuar me prokurë
	

	Organi që ka lëshuar aktin
	

	Vendbanimi (adresa e saktë)
	

	Lloji i dokumentit identifikues
	

	Numri i dokumentit identifikues
	

	Shtetësia
	

	Numri i telefonit
	



Neni 3

Tabela e të dhënave për format e ndihmës juridike të kërkuar nga kërkuesi:

	Sigurim i informacionit juridik
	

	Dhënia e këshillave dhe shpjegimeve të çështjeve juridike, intervistave të drejtpërdrejta apo komunikimit në distancë
	

	Plotësimi i akteve të ndryshme juridike
	

	Dhënia e këshillave juridike për personat që e kryejnë vetë përfaqësimin në gjykatë
	

	Përfaqësimin e kërkuesit para organeve administrative
	

	Përfaqësimin e kërkuesit në gjykimin e çështjeve civile, administrative ose penale në gjykatë
	



Neni 4

Formulari i kërkesës, me anë të së cilës kërkuesi kërkon ndihmë juridike në formën e përfaqësimit në gjykatë për një çështje civile apo administrative, i paraqitet Kryetarit të Komisionit Shtetëror për Ndihmën Juridike nga vetë kërkuesi, përfaqësuesi i tij i autorizuar me prokurë.
Kryetari i Komisionit Shtetëror për Ndihmën Juridike e shqyrton kërkesën brenda 15 ditëve nga dita e paraqitjes së formularit nga kërkuesi dhe vendos për pranimin ose refuzimin e kërkesës.
Ndaj vendimit të refuzimit të dhënies së ndihmës juridike, mund të bëhet ankim në Komisionin Shtetëror për Ndihmën Juridike brenda 10 ditëve nga data e njoftimit të tij.
Komisioni Shtetëror për Ndihmën Juridike e shqyrton ankimin brenda 30 ditëve nga dita e paraqitjes së ankimit pranë tij.

Neni 5

Ndihma ligjore përjashtohet në rastet kur:
a) kërkesa është dukshëm e pabazuar në ligj;
b) kostoja e ndihmës juridike tejkalon vlerën e çështjes.

Neni 6

Formularit tip të kërkesës, për çdo rast, duhet t’i bashkëngjiten këto dokumente:
1. Fotokopje e dokumentit identifikues të kërkuesit;
2. Kur kërkuesi është i mitur, përfaqësohet nga një përfaqësues i autorizuar me prokurë sipas ligjit, formularit të kërkesës duhet t’i bashkëngjiten:
a) fotokopja e dokumentit të identifikimit të përfaqësuesit ligjor, të përfaqësuesit me prokurë apo të kujdestarit;
b) fotokopja e dokumentit që provon cilësinë e këtij personi si përfaqësues ligjor, me prokurë apo kujdestar (si certifikatë e gjendjes familjare të kërkuesit, kopja e vendimit gjyqësor të formës së prerë që e ka caktuar atë kujdestar ose kopja e prokurës së përfaqësimit).
3. Dokumentet që vërtetojnë se kërkuesi përfshihet në programet e mbrojtjes sociale ose plotëson kushtet e mëposhtme për t’u përfshirë në to:
- Nuk ka pronësi kapitale, me përjashtim të shtëpisë së banimit dhe tokës bujqësore.
- Është i regjistruar si punëkërkues i papunë.
Kërkuesi që përfiton nga programet e mbrojtjes sociale, duhet të paraqesë dokumentin që vërteton kategorinë përfshirëse.
4. Në rast se ai plotëson kushtet për t’u përfshirë në programet e mbrojtjes sociale që duhet të paraqesë për të përfituar ndihmë juridike janë:
- Vërtetim nga zyra e punës;
- Vërtetim nga zyra e tatim-taksave;
- Vërtetim nga zyra e sigurimeve shoqërore;
- Vërtetim nga zyra e regjistrimit të pasurive të paluajtshme;
- Vërtetim nga zyra e regjistrimit të automjeteve;
- Vërtetim nga seksionet pranë bashkisë nëse janë subjekte të regjistruara pranë tyre (urbanistika për personat me leje ndërtimi ose ndërtime pa leje, tregu i lirë, shërbimet, transportit, kulturës dhe energjetikës);
- Vërtetim nga Inspektorati i Punës, nëse rezultojnë të punësuar informalisht.

Neni 7

Në rastin kur kërkuesi paraqet kërkesë për dhënien e ndihmës juridike në format e tjera, të parashikuara në nenin 12 të ligjit “Për ndihmën juridike” nr.10 039, datë 28.12.2008, formulari tip plotësohet nga personi i autorizuar nga Komisioni Shtetëror për Ndihmën Juridike ose avokati vetëm për qëllime statistikore.
Në këto raste vlefshmëria e kërkesës nuk varet nga forma.

Neni 8

Personi që plotëson formularin tip të përcaktuar me këtë vendim (vetë kërkuesi ose përfaqësuesi ligjor, ai me prokurë apo kujdestari i tij) me të dhënat përkatëse të këtij formulari, ose personi që i deklaron këto të dhëna para personit zyrtar të autorizuar nga Komisioni Shtetëror për Ndihmën Juridike, e nënshkruan këtë formular tip dhe përgjigjet ligjërisht për vërtetësinë e informacionit të pasqyruar në formular dhe saktësinë e vërtetësinë e dokumenteve që i bashkëngjiten atij.

Neni 9

Në rast se konstatohet dhënia e informacionit të pavërtetë në formularin për dhënien e ndihmës juridike ose pavërtetësi në informacionin e dhënë në dokumentet që i bashkëngjiten këtij formulari, ky fakt përbën shkak për ndërprerjen e menjëhershme të ndihmës juridike, si dhe mund të shkaktojë përgjegjësi penale për veprën penale të falsifikimit të dokumenteve, në bazë të dispozitave të Kodit Penal.
Neni 10

Ky vendim hyn në fuqi ditën e botimit në Fletoren Zyrtare.

KRYETARE 
Blegina Kodra
